31989R4058
L 390/1
JURNALUL OFÍCIAL AL UNIUNII EUROPENE
REGULAMENTUL (CEE) NR. 4058/89 AL CONSILIULUI
din 21 decembrie 1989
privind stabilirea prețurilor la transportul rutier de mărfuri între statele membre
CONSILIUL COMUNITĂȚILOR EUROPENE,
având în vedere Tratatul de instituire a Comunității Europene, în special articolul 75,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social (3),
întrucât o anumită politică privind prețurilor la transport constituie un aspect important al politicii comune de transport, care trebuie stabilită de Comisie, în conformitate cu tratatul;
întrucât Regulamentul (CEE) nr. 3568/83 al Consiliului din 1 decembrie 1983 privind stabilirea prețurilor la transportul rutier de mărfuri între statele membre (4), modificat de Regulamentul (CEE) nr. 1991/88 (5), expiră la 31 decembrie 1989 și întrucât acesta prevede în articolul 20 că decizia Consiliului trebuie adoptată, pe baza unei propuneri a Comisiei, referitor la sistemele ulterioare aplicabile prețurilor la aceste transporturi;
întrucât, conform deciziei Consiliului, stabilirea liberă a prețurilor pentru transportul rutier de mărfuri o reprezintă sistemul tarifar cel mai potrivit pentru crearea unei piețe libere a transporturilor, pentru obiectivele pieței interne și pentru necesitatea adoptării unui sistem tarifar, aplicat în mod unitar în întreaga Comunitate; întrucât sistemul tarifar prezent este, de asemenea, potrivit pentru situația specifică a acestui sector;
întrucât ar trebui să existe posibilitatea monitorizării tendințelor privind tarifele de transport,
ADOPTĂ PREZENTUL REGULAMENT:
Articolul 1
Prezentul regulament se aplică transportului rutier de mărfuri între statele membre, efectuat pe spezele unei părți terțe, chiar dacă, în momentul operațiunilor de transport, o parte din drum se efectuează:
-
în tranzit printr-o țară terță sau
-
cu un vehicul încărcat pe un alt mijloc de transport, fără o reîncărcare intermediară a mărfurilor.
Articolul 2
De la 1 ianuarie 1990, prețurile pentru operațiunile de transport prevăzute în articolul 1 se stabilesc prin acordul liber dintre părțile contractului de transport.
Articolul 3
(1) În vederea introducerii unui sistem definitiv de supraveghere a piețelor de transport, întreprinderile de transport, expeditorii, comisionarii de fraht și alți agenți de transport trebuie să comunice autorităților competente din statele lor membre, la solicitarea acestora, orice informații privind prețurile percepute în transportul rutier internațional de mărfuri.
(2) Informațiile obținute la punerea în aplicare a prezentului regulament sunt afectate de obligativitatea secretului profesional.
(3) Statele membre trimit Comisiei, la solicitarea acesteia, orice informație de care dispun.
Articolul 4
(1) Statele membre adoptă, în timp util, actele cu putere de lege și actele administrative necesare aplicării prezentului regulament și informează imediat Comisia cu privire la aceasta.
(2) Statele membre se asistă reciproc și asistă Comisia în aplicarea prezentului regulament.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 decembrie 1989.